CELEX: 32021D2136
Language: fi
Date: 2021-12-02 00:00:00
Title: Neuvoston päätös (YUTP) 2021/2136, annettu 2 päivänä joulukuuta 2021, Euroopan rauhanrahastosta rahoitettavasta avustustoimenpiteestä, jolla tuetaan Moldovan tasavallan asevoimia

3.12.2021   
               
               
                  FI
               
               
                  Euroopan unionin virallinen lehti
               
               
                  L 432/63
               
            
         NEUVOSTON PÄÄTÖS (YUTP) 2021/2136,
         annettu 2 päivänä joulukuuta 2021,
         Euroopan rauhanrahastosta rahoitettavasta avustustoimenpiteestä, jolla tuetaan Moldovan tasavallan asevoimia
         EUROOPAN UNIONIN NEUVOSTO, joka
         ottaa huomioon Euroopan unionista tehdyn sopimuksen ja erityisesti sen 28 artiklan 1 kohdan ja 41 artiklan 2 kohdan,
         ottaa huomioon unionin ulkoasioiden ja turvallisuuspolitiikan korkean edustajan ehdotuksen,
         sekä katsoo seuraavaa:
         
                     (1)
                  
                  
                     Neuvoston päätöksen (YUTP) 2021/509 (1) mukaisesti perustettiin Euroopan rauhanrahasto, jäljempänä ’rauhanrahasto’, jonka avulla unionin jäsenvaltiot rahoittavat unionin yhteisen ulko- ja turvallisuuspolitiikan alalla toteuttamia toimia rauhan säilyttämiseksi, konfliktien ehkäisemiseksi ja kansainvälisen turvallisuuden lujittamiseksi perussopimuksen 21 artiklan 2 kohdan c alakohdan mukaisesti. Erityisesti päätöksen (YUTP) 2021/509 1 artiklan 2 kohdan b alakohdan i alakohdan nojalla rauhanrahasto voi rahoittaa toimia, joilla lujitetaan kolmansien valtioiden sekä alueellisten ja kansainvälisten järjestöjen sotilaallisiin ja puolustusasioihin liittyviä valmiuksia.
                  
               
                     (2)
                  
                  
                     Unioni tukee voimakkaasti Moldovan tasavallan suvereniteettia ja alueellista koskemattomuutta sen kansainvälisesti tunnustettujen rajojen sisällä sekä Transnistrian alueen erityisasemaa. Unioni on sitoutunut 5 + 2-kokoonpanossa toteutettavaan Transnistrian konfliktin kokonaisvaltaiseen, rauhanomaiseen ja kestävään ratkaisuun.
                  
               
                     (3)
                  
                  
                     Euroopan unionin, Euroopan atomienergiayhteisön ja niiden jäsenvaltioiden sekä Moldovan tasavallan välisen assosiaatiosopimuksen (2) tavoitteena on syventää vuoropuhelua ja tiivistää yhteistyötä ulko- ja turvallisuuspolitiikan alalla, mukaan lukien yhteinen turvallisuus- ja puolustuspolitiikka (YTPP), ja siinä käsitellään muun muassa konfliktien ehkäisyyn, kriisinhallintaan ja alueelliseen vakauteen liittyviä kysymyksiä.
                  
               
                     (4)
                  
                  
                     Maaliskuussa 2020 annetussa yhteisessä tiedonannossa ”Itäisen kumppanuuden politiikka vuoden 2020 jälkeen Selviytymiskykyä parantava ja kaikkia hyödyttävä itäinen kumppanuus” ja heinäkuussa 2021 annetussa yhteisessä valmisteluasiakirjassa koskien palautumista, selviytymiskykyä ja uudistuksia, eli vuoden 2020 jälkeisiä itäisen kumppanuuden painopisteitä, korostetaan itäisen kumppanuuden alueen selviytymiskyvyn vahvistamista tulevina vuosina.
                  
               
                     (5)
                  
                  
                     Moldovan tasavallan asevoimilla on tärkeä rooli turvallisuuden ja vakauden varmistamisessa maassa. Turvallisuustilanne edellyttää sotilaallisten valmiuksien vahvistamista, joita voidaan hyödyntää myös kriisitoimien aikana siviiliväestön turvallisuuden varmistamisessa.
                  
               
                     (6)
                  
                  
                     Moldovan tasavallan hallitus toteuttaa uudistuksia, myös turvallisuus- ja puolustusalalla, mistä aiheutuu huomattavia rahoitus- ja materiaalimenoja. Tukeakseen näitä ponnisteluja unioni pyrkii osaltaan vahvistamaan tiettyjä Moldovan tasavallan asevoimien sotilaallisia valmiuksia.
                  
               
                     (7)
                  
                  
                     Unionin ulkoasioiden ja turvallisuuspolitiikan korkealle edustajalle, jäljempänä ’korkea edustaja’, osoitetussa ja 11 päivänä lokakuuta 2021 päivätyssä kirjeessään Moldovan tasavallan varapääministeri sekä ulkoasioista ja Eurooppaan integroitumisesta vastaava ministeri pyysi päätöksen (YUTP) 2021/509 59 artiklan 1 kohdan mukaisesti asevoimille tukea, jolla vahvistetaan sotilaslääkintäyksikön ja pioneeripataljoonan valmiuksia.
                  
               
                     (8)
                  
                  
                     Tämä avustustoimenpide toteutetaan ottaen huomioon päätöksessä (YUTP) 2021/509 vahvistetut periaatteet ja vaatimukset sekä rauhanrahastosta rahoitettavien tulojen ja menojen täytäntöönpanosta annettavien sääntöjen mukaisesti sekä noudattaen neuvoston yhteistä kantaa 2008/944/YUTP (3).
                  
               
                     (9)
                  
                  
                     Neuvosto vahvistaa olevansa sitoutunut suojelemaan, edistämään ja toteuttamaan ihmisoikeuksia, perusvapauksia ja demokratian periaatteita sekä lujittamaan oikeusvaltiota ja hyvää hallintotapaa Yhdistyneiden Kansakuntien peruskirjan, ihmisoikeuksien yleismaailmallisen julistuksen ja kansainvälisen oikeuden, erityisesti ihmisoikeuksia koskevan kansainvälisen oikeuden ja kansainvälisen humanitaarisen oikeuden, mukaisesti,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Perustaminen, tavoitteet, soveltamisala ja kesto
            
               1.   Perustetaan Moldovan tasavaltaa, jäljempänä ’tuensaaja’, hyödyttävä avustustoimenpide, joka rahoitetaan Euroopan rauhanrahastosta, jäljempänä ’rauhanrahasto’.
            
            
               2.   Avustustoimenpiteen tavoitteena on lisätä Moldovan tasavallan asevoimien, jäljempänä ’asevoimat’, sotilaslääkintäyksikön ja pioneeripataljoonan valmiuksia, mukaan lukien niiden kyky tarjota palvelujaan siviileille kriiseissä tai hätätilanteissa, sekä parantaa Moldovan valmiuksia osallistua YTPP:n sotilasoperaatioihin.
            
            
               3.   Edellä 2 kohdassa vahvistetun tavoitteen saavuttamiseksi avustustoimenpiteestä rahoitetaan seuraavien laitteiden, joita ei ole suunniteltu tappavan voiman aikaansaamiseen, ja tarvikkeiden toimittaminen kyseisessä kohdassa tarkoitettujen asevoimien yksiköille:
               
                           a)
                        
                        
                           terveydenhuollon laitteita sotilaslääkintäyksikölle; sekä
                        
                     
                           b)
                        
                        
                           räjähteiden raivauslaitteita pioneeripataljoonalle.
                        
                     
            
               4.   Avustustoimenpiteen kesto on 36 kuukautta tulojen ja menojen hyväksyjänä toimivan avustustoimenpiteiden hallinnoijan ja tämän päätöksen 4 artiklan 2 kohdassa tarkoitetun yhteisön välisen sopimuksen tekopäivästä päätöksen (YUTP) 2021/509 32 artiklan 2 kohdan a alakohdan mukaisesti.
            
         
         
            2 artikla
            Rahoitusjärjestelyt
            
               1.   Avustustoimenpiteeseen liittyviin menoihin tarkoitettu rahoitusohje on enintään 7 000 000 euroa. Päätöksen (YUTP) 2021/509 29 artiklan 5 kohdan mukaisesti avustustoimenpiteiden hallinnoija voi pyytää rahoitusosuuksia enintään 6 300 000 euroon saakka, kun neuvosto on hyväksynyt tämän päätöksen. Avustustoimenpiteiden hallinnoijan pyytämiä rahoitusosuuksia saa käyttää ainoastaan menojen maksamiseen niissä rajoissa, jotka päätöksen (YUTP) 2021/509 nojalla perustettu komitea on hyväksynyt tätä avustustoimenpidettä koskevassa vuoden 2021 lisätalousarviossa.
            
            
               2.   Kaikkia menoja hallinnoidaan päätöksen (YUTP) 2021/509 ja rauhanrahastosta rahoitettavien tulojen ja menojen täytäntöönpanosta annettavien sääntöjen mukaisesti.
            
         
         
            3 artikla
            Järjestelyt tuensaajan kanssa
            
               1.   Korkea edustaja toteuttaa tuensaajan kanssa tarvittavat järjestelyt sen varmistamiseksi, että tuensaaja noudattaa tässä päätöksessä asetettuja vaatimuksia ja ehtoja, edellytyksenä avustustoimenpiteen mukaisen tuen antamiselle.
            
            
               2.   Edellä 1 kohdassa tarkoitettuihin järjestelyihin on sisällyttävä määräyksiä, joilla tuensaaja velvoitetaan varmistamaan, että
               
                           a)
                        
                        
                           avustustoimenpiteestä tuetut asevoimien yksiköt noudattavat asiaankuuluvaa kansainvälistä oikeutta, erityisesti ihmisoikeuksia koskevaa kansainvälistä oikeutta ja kansainvälistä humanitaarista oikeutta;
                        
                     
                           b)
                        
                        
                           kaikkea avustustoimenpiteen puitteissa annettua omaisuutta käytetään asianmukaisesti ja tehokkaasti niihin tarkoituksiin, joita varten se on annettu;
                        
                     
                           c)
                        
                        
                           kaikkea avustustoimenpiteen puitteissa annettua omaisuutta huolletaan riittävästi sen käyttökuntoisuuden ja operatiivisen käytettävyyden varmistamiseksi omaisuuden elinkaaren aikana;
                        
                     
                           d)
                        
                        
                           avustustoimenpiteen puitteissa annettua omaisuutta ei menetetä eikä siirretä ilman päätöksen (YUTP) 2021/509 nojalla perustetun rahastokomitean suostumusta muille kuin kyseisissä järjestelyissä yksilöidyille henkilöille tai yhteisöille sen elinkaaren lopussa.
                        
                     
            
               3.   Edellä 1 kohdassa tarkoitettuihin järjestelyihin on sisällyttävä määräyksiä avustustoimenpiteen mukaisen tuen keskeyttämisestä ja lopettamisesta, jos tuensaajan todetaan rikkoneen 2 kohdassa vahvistettuja velvoitteita.
            
         
         
            4 artikla
            Täytäntöönpano
            
               1.   Korkea edustaja on vastuussa tämän päätöksen täytäntöönpanon varmistamisesta päätöksen (YUTP) 2021/509 ja rauhanrahastosta rahoitettavien tulojen ja menojen täytäntöönpanosta annettavien sääntöjen mukaisesti, noudattaen rauhanrahastosta rahoitettavia avustustoimenpiteitä varten tarvittavien toimenpiteiden ja valvonnan arvioimista ja määrittämistä koskevaa yhdennettyä menetelmäkehystä.
            
            
               2.   Edellä 1 artiklan 3 kohdassa tarkoitettujen toimien täytäntöönpanosta vastaa Liettuan hankehallinnoinnin keskusvirasto (CPMA).
            
         
         
            5 artikla
            Seuranta, valvonta ja arviointi
            
               1.   Korkea edustaja varmistaa sen seurannan, että tuensaaja noudattaa 3 artiklan mukaisesti vahvistettuja velvoitteita. Kyseisen seurannan avulla saadaan tietoa 3 artiklan mukaisesti vahvistettujen velvoitteiden rikkomisen asiayhteydestä ja riskistä sekä se auttaa myös ehkäisemään tällaisia rikkomuksia, mukaan lukien ihmisoikeuksia koskevan kansainvälisen oikeuden ja kansainvälisen humanitaarisen oikeuden loukkaukset avustustoimenpiteestä tuetuissa asevoimien yksiköissä.
            
            
               2.   Laitteiden ja tarvikkeiden toimituksenjälkeinen valvonta järjestetään seuraavasti:
               
                           a)
                        
                        
                           toimituksen todentaminen, jossa loppukäyttäjänä toimivat asevoimat allekirjoittavat toimitustodistukset omistusoikeuden siirron yhteydessä;
                        
                     
                           b)
                        
                        
                           raportointi toiminnasta, jolloin tuensaaja raportoi vuosittain avustustoimenpiteiden puitteissa toimitetuilla laitteilla toteutetuista toimista kunnes poliittisten ja turvallisuusasioiden komitea (PTK) ei enää katso tällaista raportointia tarpeelliseksi;
                        
                     
                           c)
                        
                        
                           paikalla tehtävät tarkastukset, joissa tuensaaja antaa korkealle edustajalle mahdollisuuden suorittaa pyynnöstä tarkastuksen paikan päällä.
                        
                     
            
               3.   Korkea edustaja arvioi avustustoimenpidettä jäsennellyn ensimmäisen arvioinnin muodossa kuuden kuukauden kuluttua laitteiden ensimmäisestä toimituksesta. Tähän voi sisältyä paikalla tehtäviä tarkastuskäyntejä avustustoimenpiteen puitteissa toimitettujen laitteiden, tarvikkeiden ja palvelujen valvomiseksi, tai mitä tahansa muita tarkoituksenmukaisessa muodossa olevia itsenäisesti hankittuja tietoja. Lopullinen arviointi suoritetaan sen jälkeen, kun avustustoimenpiteen mukaisten laitteiden, tarvikkeiden ja palvelujen toimittaminen on saatu päätökseen, ja siinä arvioidaan, onko avustustoimenpide edistänyt esitettyjen tavoitteiden saavuttamista.
            
         
         
            6 artikla
            Raportointi
            Korkea edustaja antaa täytäntöönpanokaudella PTK:lle puolivuosittaiset selvitykset avustustoimenpiteen täytäntöönpanosta päätöksen (YUTP) 2021/509 63 artiklan mukaisesti. Avustustoimenpiteiden hallinnoijan on ilmoitettava säännöllisesti päätöksellä (YUTP) 2021/509 perustetulle rahastokomitealle tuloista ja menoista kyseisen päätöksen 38 artiklan mukaisesti, myös toimittamalla tiedot osallistuvista toimittajista ja alihankkijoista.
         
         
            7 artikla
            Keskeyttäminen ja lopettaminen
            PTK voi päättää keskeyttää avustustoimenpiteen täytäntöönpanon kokonaan tai osittain päätöksen (YUTP) 2021/509 64 artiklan mukaisesti.
            PTK voi myös suosittaa, että neuvosto lopettaa avustustoimenpiteen.
         
         
            8 artikla
            Voimaantulo
            Tämä päätös tulee voimaan päivänä, jona se hyväksytään.
         
         
            Tehty Brysselissä 2 päivänä joulukuuta 2021.
            
               
                  Neuvoston puolesta
               
               
                  Puheenjohtaja
               
               J. VRTOVEC
            
         
         
            (1)  Neuvoston päätös (YUTP) 2021/509, annettu 22 päivänä maaliskuuta 2021, Euroopan rauhanrahaston perustamisesta ja päätöksen (YUTP) 2015/528 kumoamisesta (EUVL L 102, 24.3.2021, s. 14).
         
            (2)  EUVL L 260, 30.8.2014, s. 4.
         
            (3)  Neuvoston yhteinen kanta 2008/944/YUTP, vahvistettu 8 päivänä joulukuuta 2008, sotilasteknologian ja puolustustarvikkeiden viennin valvontaa koskevien yhteisten sääntöjen määrittämisestä (EUVL L 335, 13.12.2008, s. 99).